Razvoj svjetskog rekorda na 3000 m s preprekama
Službene svjetske rekorde na 3000 m s preprekama drže Saif Saaeed Shaheen iz Katara (7:53.63), odnosno Ruth Jebet iz Bahreina, porijeklom iz Kenije (8:52.78). Prvi svjetski rekord u ovoj disciplini koji je IAAF ratificirao bilo je vrijeme 8:49.6, koje je istrčao Mađar Sándor Rozsnyói 1954. Postoje i raniji rekordi, ali IAAF nije priznao nijedan od njih. Šveđanin Josef Ternström bio je jedan od prvih koji je ovu utrku istrčao za manje od 10 minuta (9:49.8 iz 1914). Drugi Šveđanin, Erik Elmsäter, spustio se ispod 9 minuta 1944. Prvi koji se spustio ispod 8 minuta bio je Moses Kiptanui iz Kenije, koji je 16. augusta 1995. postavio vrijeme 7:59.18 na mitingu Weltklasse u Zürichu. 3000 m s preprekama za žene mnogo je kasnije priznata kao službena disciplina u kojoj se može postaviti svjetski rekord. Na svjetskim prvenstvima održava se tek od 2005, a na Olimpijskim igrama od 2008. Nakon priznavanja ove discipline, vrijeme Poljakinje Justyne Bąk, 9:25.31, ratificirano je kao prvi službeni svjetski rekord za žene. Raniji rekordi postoje i u ženskoj konkurenciji; godine 1998. Rumunka Daniela Petrescu prva se spustila ispod 10 minuta istrčavši vrijeme 9:55.28. Bivša svjetska rekorderka, Gulnara Galkina-Samitova, dugo je bila jedina koja se spustila ispod 9 minuta. Pridružila joj se samo još Ruth Jebet, Kenijka sa bahreinskim državljanstvom, prvo na mitingu u Eugeneu 2016, a zatim i na Olimpijskim igrama iste godine. Samo desetak dana nakon olimpijske utrke, na mitingu u Parizu, Jebet je konačno srušila Ruskinjin rekord, i to za čak 6 sekundi i 4 stotinke. 16. augusta 2002. Brahim Boulami iz Maroka istrčao je vrijeme 7:53.17, ali ga IAAF nije ratificirao s obzirom na to da je Boulami 2003. dobio dvogodišnju zabranu takmičenja nakon što je na doping-testu bio pozitivan na EPO. IAAF je dosad ratificirao 32 muška i 7 ženskih svjetskih rekorda u ovoj disciplini.